# Likumprojekts

# **Grozījumi Elektroenerģijas tirgus likumā**

Izdarīt Elektroenerģijas tirgus likumā (Latvijas Vēstnesis, 2005, 82.nr.; 2008, 64.nr.)šādus grozījumus:

**1.Papildināt 1.panta otro daļu ar šādiem punktiem:**

**23)balansēšanas pakalpojums** – pakalpojums, ar kuru tiek nodrošināta elektroenerģijas tirgus dalībnieka atbildība par to, lai tā pārdotās elektroenerģijas daudzums katrā tirdzniecības intervālā atbilstu sistēmā nodotajam elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam;

**24)elektroenerģijas birža –** publiska, organizēta elektroenerģijas tirdzniecības vieta un vide, kurā tirdzniecības apgabala ietvaros vai starp atsevišķiem tirdzniecības apgabaliem ar piedāvājumu starpniecību tirgus dalībnieki pērk un pārdod elektroenerģiju, kas ietver arī fizisku elektroenerģijas pārvadīšanu;

**25)elektroenerģijas biržas dalībnieki** – Latvijas Republikā reģistrēti elektroenerģijas ražotāji, elektroenerģijas tirgotāji, galalietotāji, šajā likumā noteiktajos gadījumos arī sistēmu operatori, kuri ir parakstījuši elektroenerģijas biržas dalībnieka vienošanos;

**26)elektroenerģijas biržas reglaments** - visiem elektroenerģijas biržas dalībniekiem saistoši elektroenerģijas biržas darbības noteikumi un kārtība;

**27)elektroenerģijas sistēmu īpašnieks** – komersants, kura īpašumā ir pārvades sistēma;

**28)netiešā izsole** – elektroenerģijas pārvades sastrēgumu vadības un pārslodzes novēršanas metode, ar kuru elektroenerģijas tirgus dalībnieks biržā iegūst tiesības noteiktā apjomā pārvadīt elektroenerģiju no viena tirdzniecības apgabala uz citu, kā arī apjomam atbilstošu elektroenerģijas daudzumu;

**29)saistītais lietotājs** — galalietotājs, kuram ir tiesības saņemt universālo pakalpojumu un kurš neizmanto iespēju kļūt par elektroenerģijas tirgus dalībnieku;

**30)tiešā izsole** – elektroenerģijas pārvades sastrēgumu vadības un pārslodzes novēršanas metode, ar kuru elektroenerģijas tirgus dalībnieks iegūst tiesības noteiktā apjomā lietot pārvades sistēmas operatora izsolīto starpvalstu savienojuma jaudu;

**31)tirdzniecības apgabals –** tirgus dalībnieku savstarpējo darījumu vai biržas dalībnieku elektroenerģijas tirdzniecības piedāvājumu iesniegšanas teritorija pārvades sistēmas operatora licences darbības zonā;

**2.Svītrot 4.panta otrajā daļā vārdus „izņemot galalietotājus”.**

**3. Izteikt 5.panta pirmo daļu šādā redakcijā:**

„(1) Elektroenerģijas tirgū tā dalībnieki savstarpējus līgumus slēdz rakstveidā vai izmantojot distances saziņas līdzekļus;”

**4. Izteikt 7.panta pirmo daļu šādā redakcijā:**

„(1) Sistēmas operatoru licencē regulators saskaņā ar šo likumu un likumu „Par sabiedrisko pakalpojumu regulatoriem.”

**5.Izteikt 8.pantu šādā redakcijā:**

**„8.pants. Sistēmas operatora darbības regulēšana un elektroenerģijas sistēmu īpašnieka šajā likumā noteiktās darbības uzraudzība**

(1)Sistēmas operatora darbību regulē regulators Enerģētikas likumā, likumā “Par sabiedrisko pakalpojumu regulatoriem” un šajā likumā noteiktajā kārtībā. Šajā likumā noteikto elektroenerģijas sistēmu īpašnieka funkciju izpildes uzraudzību veic regulators.

(2)Regulators nosaka vienotus sistēmas pieslēguma noteikumus ražotājiem un lietotājiem, kā arī pieslēguma maksas noteikšanas metodiku.

(3)Regulators uzrauga:

1)rīcību un metodes, ko sistēmas operators vai tirgus operators izmanto sistēmas sastrēgumu vadībai un pārslodzes novēršanai;

2)sistēmas operatora laika patēriņu pieslēgumu ierīkošanai un remontdarbu veikšanai;

3)grāmatvedības nodalīšanu atbilstoši šā likuma 38. — 40.pantā noteiktajai kārtībai;

4)šā likuma 9.panta otrajā daļā noteikto sistēmas dalībnieku pieslēguma noteikumu izpildi;

5)elektroenerģijas tirgus pārskatāmību un konkurences līmeni tajā.

(4)Regulators pārrauga līgumiskās attiecības starp pārvades sistēmas operatoru un elektroenerģijas sistēmu īpašnieku, nodrošinot pārvades sistēmas operatora saistību izpildi. Regulators kā iepriekšēja ārpustiesas instance izšķir strīdus starp pārvades sistēmas operatoru un elektroenerģijas sistēmu īpašnieku.

(5)Regulators ir tiesīgs veikt pārbaudes, tostarp bez iepriekšēja paziņojuma, elektroenerģijas sistēmas īpašnieka un pārvades sistēmas operatora telpās.

(6)Sistēmas operators un elektroenerģijas sistēmu īpašnieks sniedz regulatoram tā pieprasīto informāciju par šajā likumā noteikto funkciju izpildi regulatora noteiktajā laikā un kārtībā.

(7)Regulators reizi gadā ziņo Eiropas Komisijai un Energoregulatoru sadarbības aģentūrai par savu darbību un šajā likumā noteikto pienākumu izpildi, kā arī publicē šo ziņojumu savā interneta mājas lapā.

**6.Papildināt 10.pantu ar šādu teikumu:**

„Pārvades sistēmas ir elektroenerģijas sistēmu īpašnieka vai pārvades sistēmas operatora īpašums.”

7.Papildināt likumu ar 11.1 pantu šādā redakcijā:

„11.1 pants. Pārvades sistēmas operatora sertificēšana, apstiprināšana un norīkošana

(1)Regulators uzsāk sertifikācijas procedūru šādos gadījumos:

1)ja regulators ir saņēmis pārvades sistēmas operatora iesniegumu;

2)pēc savas iniciatīvas, ja regulators konstatē apstākļus, kas liecina par šā panta trešajā daļā noteikto sertifikācijas prasību pārkāpumu;

3)pēc pamatota Eiropas Komisijas pieprasījuma.

(2)Regulators četru mēnešu laikā no pārvades sistēmas operatora iesnieguma vai Eiropas Komisijas pieprasījuma saņemšanas dienas izvērtē pārvades sistēmas operatora atbilstību sertifikācijas prasībām. Lēmumu par pārvades sistēmas operatora atbilstību sertifikācijas prasībām regulators kopā ar visu atbilstīgo informāciju, kas saistīta ar šo lēmumu, paziņo Eiropas Komisijai.

(3)Pārvades sistēmas operators atbilst sertifikācijas prasībām, ja:

1)pārvades sistēmas operators ir ievērojis šā likuma 12.pantā noteiktās neatkarības prasības;

2)pārvades sistēmas operators ir apliecinājis, ka tā rīcībā ir cilvēkresursi, tehniskie un finanšu resursi, kas vajadzīgi pārvades sistēmas operatora uzdevumu veikšanai;

3)pārvades sistēmas operators ievēro šā likuma 15.1pantā noteikto pārvades sistēmas attīstības 10 gadu plānu;

4)elektroenerģijas sistēmu īpašnieks ir apliecinājis spēju ievērot saistības, kas izriet no šā likuma 21.2 panta;

5)pārvades sistēmas operators ir apliecinājis spēju nodrošināt piekļuvi sistēmai elektroenerģijas pārrobežu tirdzniecībai, tostarp īstenot pārvades sistēmu operatoru sadarbību Eiropas un reģionālā līmenī.

(4)Pēc Eiropas Komisijas atzinuma saņemšanas regulators pieņem galīgo lēmumu par pārvades sistēmas operatora atbilstību sertifikācijas prasībām un apstiprina to, par to dara zināmu Eiropas Komisijai.

8.Izteikt 12.pantu šādā redakcijā:

„12.pants. Pārvades sistēmas operatora neatkarība

(1) Pārvades sistēmas operators, ir kapitālsabiedrība ar patstāvīgas juridiskās personas statusu un ir nošķirta no elektroenerģijas ražošanas, sadales un tirdzniecības darbībām un neietilpst vertikāli integrēta energoapgādes komersanta sastāvā.

(2)Pārvades sistēmas operatora neatkarību nodrošina, ievērojot šādus nosacījumus:

1)persona, kas kontrolē pārvades sistēmas operatoru, nevar tieši vai netieši kontrolēt elektroenerģijas sistēmu īpašnieku vai komersantu, kas veic elektroenerģijas ražošanu, sadali vai tirdzniecību, vai izmantot tiesības šādā komersantā;

2)persona, kas atbild par pārvades sistēmas operatora vadību, nedrīkst iesaistīties tādu elektroapgādes komersanta struktūrās, kas tieši vai netieši ikdienas darbībā ir atbildīgas par elektroenerģijas ražošanu, sadali un tirdzniecību;

3)viena un tā pati persona nevar vienlaicīgi būt par padomes vai valdes loceklis uzņēmumos, kas veic elektroenerģijas ražošanu, sadali vai tirdzniecību un pārvades sistēmas operatora funkcijas.

**9.Izteikt 13.panta trešo daļu šādā redakcijā:**

„(3)Pārvades sistēmas operators ir atbildīgs par elektroapgādes drošumu, elektroenerģijas ražošanas un starpvalstu savienojumu jaudu rezervēšanu un enerģijas plūsmu vadību, ņemot vērā elektroenerģijas apmaiņu ar citām starp savienotām pārvades sistēmām, nodrošinot pienācīgu pārvades tīkla jaudu un stabilu sistēmas darbību.”

**10.Papildināt 13.pantu ar sesto daļu šādā redakcijā:**

(6)Pārvades sistēmas operators attīstot pārvades sistēmu, ir atbildīgs par jaunu pārvades infrastruktūras objektu plānošanu, būvniecību un nodošanu ekspluatācijā.

11. Papildināt likumu ar 13.1pantu šādā redakcijā:

„13.1pants. Starpvalstu savienojumi un sadarbība

1. Pārvades sistēmas operators sadarbojas ar Eiropas Kopienas valstu pārvades sistēmu operatoriem, lai veicinātu elektroenerģijas iekšējā tirgus darbību, kā arī pārrobežu tirdzniecību un lai panāktu Eiropas Kopienas elektroenerģijas pārvades sistēmas optimālu pārvaldību, koordinētu darbību un tehnisko attīstību.
2. Pārvades sistēmas operators sekmē pasākumus, kas nodrošina sistēmas optimālu pārvaldību, un veicina enerģijas biržu attīstību, starpvalstu savienojumu jaudas koordinētu sadali ar nediskriminējošām, uz tirgu vērstām metodēm, pienācīgu uzmanību veltot konkrētiem ieguvumiem, ko dod īstermiņa piešķīrumu netiešās izsoles, un balansēšanas un rezerves jaudu mehānismu integrācijai.
3. Pārvades sistēmas operators sadarbībā ar tās dalībvalsts, ar kuru ir starpvalstu savienojums attiecīgo iestādi vai iestādēm, ievieš koordinācijas un informācijas apmaiņas mehānismus, lai nodrošinātu sistēmas drošumu saistībā ar sastrēgumu vadību un pārslodzes novēršanu. Starpvalstu savienojumu jaudu vadības un sadales nosacījumus nosaka Tīkla kodekss.
4. Regulators uzrauga starpvalstu savienojumu jaudu vadības un sadales noteikumus sadarbībā ar to dalībvalsts, ar kuru ir starpvalstu savienojums, attiecīgo iestādi vai iestādēm.
5. Regulators uzrauga pārvades sistēmas operatora publicēto informāciju par starpvalstu savienojumiem, sistēmas izmantošanu un sistēmas jaudas sadalījumu lietotājiem, ņemot vērā, ka neapkopota informācija uzskatāma par komercnoslēpumu.
6. Pārvades sistēmas operators veic pārslodzes maksas un tādu maksājumu iekasēšanu, kas tiek veikti saistībā ar kompensācijas mehānismu starp pārvades sistēmu operatoriem.
7. Regulators pārrauga, kā tiek izmantotas šā panta sestajā daļā minētās maksas un maksājumus.
8. Pamatotās izmaksas, kas saistītas ar šajā pantā minētajām darbībām, sedz pārvades sistēmas operators, un tās iekļauj pārvades sistēmas pakalpojumu tarifos.

12.Papildināt likumu ar 15.1pantu šādā redakcijā:

„15.1pants. Elektroapgādes sistēmas attīstība ilgtermiņā

(1) Regulators apstiprina pārvades sistēmas elektroenerģijas pārvades sistēmas attīstības 10 gadu plānu un uzrauga šī plāna izpildi.

(2) Regulators nosaka elektroenerģijas pārvades sistēmas attīstības 10 gadu plānā iekļaujamo informāciju un plāna iesniegšanas kārtību.

(3) Pārvades sistēmas operators ir tiesīgs pieprasīt un saņemt elektroenerģijas pārvades sistēmas attīstības 10 gadu plāna sagatavošanai nepieciešamo informāciju no visiem elektroenerģijas sistēmas dalībniekiem.

**13.Papildināt likumu ar 16.1 pantu šādā redakcijā:**

„**16.1. Pārvades sistēmas operatora izdevumu kompensēšana**

Tirgus dalībnieki, kuri deklarē elektroenerģijas importu no Eiropas Ekonomikas zonā neietilpstošām valstīm vai elektroenerģijas eksportu uz Eiropas Ekonomikas zonā neietilpstošām valstīm, pirms tirdzniecības darījumu veikšanas noslēdz līgumu ar pārvades sistēmas operatoru, kurā attiecīgais tirgus dalībnieks apņemas segt attaisnotos pārvades sistēmas operatora izdevumus (tajā skaitā Eiropas Komisijas un asociācijas „Elektroenerģijas pārvades sistēmu operatoru Eiropas tīkls” noteiktos maksājumus), kas saistīti ar elektroenerģijas importu no Eiropas Ekonomikas zonā neietilpstošām valstīm vai elektroenerģijas eksportu uz Eiropas Ekonomikas zonā neietilpstošām valstīm.”

**14. Papildināt 16.pantu ar trešo daļu šādā redakcijā:**

„(3) Pārvades tarifos iekļauj atlīdzību elektroenerģijas sistēmu īpašniekam, kas nodrošina pienācīgu atdevi no pārvades sistēmas un no jauniem ieguldījumiem tajā, ja ieguldījumi veikti atbilstoši šī likuma 15.1pantā noteiktajam plānam.”

**15. Izteikt 19.panta trešās daļu šādā redakcijā:**

(3) Regulators nosaka kārtību, kādā iesniedz, publicē un izvērtē šā panta otrās daļas 4.punktā noteikto ziņojumu.

**16.Papildināt likumu ar jaunu nodaļu šādā redakcijā:**

**V1. Nodaļa. Elektroenerģijas sistēmu īpašnieks**

**21.1 pants.** **Elektroenerģijas sistēmu īpašnieks**

(1)Elektroenerģijas sistēmu īpašnieks ir atsevišķa kapitālsabiedrība, kura var atrasties vertikāli integrēta elektroapgādes komersanta sastāvā, ar pastāvīgas juridiskās personas statusu un ir nošķirta no elektroenerģijas ražošanas un tirdzniecības darbībām.

(2)Ja elektroenerģijas sistēmu īpašnieks atrodas vertikāli integrēta energoapgādes komersanta sastāvā tā neatkarību nodrošina, ievērojot šādus nosacījumus:

1)personas, kas atbild par elektroenerģijas sistēmu īpašnieka vadību, nedrīkst iesaistīties vertikāli integrēta elektroapgādes komersanta struktūrās, kas tieši vai netieši ikdienas darbībā ir atbildīgas par elektroenerģijas ražošanu, sadali un tirdzniecību;

2)personām, kas atbild par elektroenerģijas sistēmu īpašnieka vadību, tiek nodrošinātas iespējas rīkoties un pieņemt lēmumus neatkarīgi;

(3) Elektroenerģijas sistēmu īpašnieks izstrādā atbilstības programmu, kurā noteikti konkrētu darbinieku pienākumi un pasākumi, kas tiek veikti, lai nepieļautu nevienlīdzīgu attieksmi, un nodrošina pienācīgu kontroli pār tās ievērošanu. Elektroenerģijas sistēmu īpašnieks iesniedz regulatoram ziņojumu par veiktajiem pasākumiem un šo ziņojumu publicē regulatora noteiktajā kārtībā. Regulators pēc ziņojuma izvērtēšanas sniedz atzinumu par neatkarības nodrošināšanai veikto pasākumu pietiekamību. Regulatora atzinumā norādītos trūkumus elektroenerģijas sistēmu īpašnieks novērš regulatora noteiktajā termiņā.

(4) Regulators nosaka kārtību, kādā iesniedz, publicē un izvērtē šā panta trešajā daļā noteikto ziņojumu.

**21.2. pants. Elektroenerģijas sistēmu īpašnieka atbildība**

(1) Elektroenerģijas sistēmu īpašnieks sadarbojas ar pārvades sistēmas operatoru tā pienākumu veikšanai, tostarp sniedzot visu vajadzīgo informāciju:

(2) Elektroenerģijas sistēmu īpašnieks finansē ieguldījumus pārvades sistēmā, par kuriem lemj pārvades sistēmas operators un kurus apstiprina regulators. Tīkli un iekārtas pēc to nodošanas ekspluatācijā kļūst par pārvades sistēmas daļu un ir elektroenerģijas sistēmu īpašnieka īpašums:

(3) Elektroenerģijas sistēmu īpašnieks var atteikties finansēt ieguldījumus, piekrītot, ka šādus ieguldījumus, saskaņojot ar regulatoru, finansē pārvades sistēmas operators. Ja ieguldījumus finansē pārvades sistēmas operators, tad tīkli un iekārtas pēc to nodošanas ekspluatācijā kļūst par pārvades sistēmas daļu un ir pārvades sistēmas operatora īpašums:

(4) Elektroenerģijas sistēmu īpašnieks nodrošina finansējumu pārvades sistēmas paplašināšanai, izņemot ieguldījumus, attiecībā uz kuriem saskaņā ar šā panta trešo daļu elektroenerģijas sistēmu īpašnieks piekritis, ka finansējumu nodrošina pārvades sistēmas operators.

**17. Svītrot 22.pantu.**

**18. Papildināt likumu ar 26.1 pantu šādā redakcijā:**

**„26.1 pants. Elektroenerģijas ražotāju reģistrēšana**

(1) Elektroenerģijas ražotājam ir tiesības uzsākt elektroenerģijas ražošanas pakalpojuma sniegšanu, ja tas ir nosūtījis reģistrācijas paziņojumu regulatoram.

(2) Regulators nosaka elektroenerģijas ražošanas vispārējās atļaujas noteikumus, kas ir saistoši visiem elektroenerģijas ražotājiem.

(3) Regulators veido elektroenerģijas ražotāju reģistru un nodrošina tā publisku pieejamību.”

(4) Regulators nosaka kārtību, kādā elektroenerģijas ražotājs nosūta paziņojumu par reģistrāciju vai darbības izbeigšanu, kā arī kārtību, kādā pārtrauc elektroenerģijas ražošanas pakalpojuma sniegšanu vispārējās atļaujas noteikumu pārkāpumu gadījumā.

(5) Ja vispārējās atļaujas noteikumi tiek pārkāpti atkārtoti, regulators var uz laiku līdz pieciem gadiem pārtraukt elektroenerģijas ražotāja darbību elektroenerģijas ražošanas pakalpojuma sniegšanā, izslēdzot šo elektroenerģijas ražotāju no elektroenerģijas ražotāju reģistra. Pēc tam, kad ir beidzies regulatora noteiktais termiņš, attiecīgajam elektroenerģijas ražotājam ir tiesības atsākt elektroenerģijas ražošanas pakalpojuma sniegšanu, ja tas ir nosūtījis regulatoram jaunu reģistrācijas paziņojumu normatīvajos aktos noteiktajā kārtībā.

**19.Papildināt 27.pantu ar otro teikumu šādā redakcijā:**

„Elektroenerģijas darījumiem biržā cenu nosaka saskaņā ar biržas reglamentu.”

**20. Svītrot 29.pantu.**

**21. Svītrot l 29.1 pantu.**

**22. Izteikt 30.pantu šādā redakcijā:**

**„30.pants Izmantojot atjaunojamos energoresursus saražotās elektroenerģijas pirkšana un pārdošana.**

(1)Ražotāji, kas elektroenerģijas ražošanai izmanto atjaunojamos energoresursus un darbību uzsākuši pirms šā likuma spēkā stāšanās, pārdod elektroenerģiju publiskajam tirgotājam atbilstoši tiem darbības režīma, iepirkuma termiņa un cenas nosacījumiem, kādi uz tiem attiecās šā likuma spēkā stāšanās brīdī.

(2) Publiskais tirgotājs atsevišķi uzskaita šā panta pirmajā daļā noteiktajā kārtībā iepirktās elektroenerģijas apjomu un izmaksas. Šīs izmaksas sedz visi Latvijas elektroenerģijas galalietotāji proporcionāli savam elektroenerģijas patēriņam. Šo izmaksu attiecināšanas aprēķina metodiku nosaka regulators.”

23. Izteikt 31.pantu šādā redakcijā:

„31.pants. Ražotāju izvēles tiesības

Ja ražotāja elektrostacija var vienlaikus pretendēt uz šā likuma 28., 28.1, un 30.pantā noteikto tiesību izmantošanu, vai, ja ražotājs ir ieguvis citas tiesības pārdot elektroenerģiju obligātā iepirkuma ietvaros vai ieguvis citas tiesības saņemt garantēto maksu par elektrostacijā uzstādīto jaudu, ražotājs pēc paša izvēles var izmantot tikai vienas no minētajām tiesībām. Ražotājs var atteikties no tiesībām pārdot elektroenerģiju obligātā iepirkuma ietvaros un tiesībām saņemt garantēto maksu par elektrostacijā uzstādīto, trīs mēnešus iepriekš paziņojot regulatoram, publiskajam tirgotājam un pārvades sistēmas operatoram par atteikšanos no šo tiesību izmantošanas.”

**24. Izteikt 32.panta pirmo daļu šādā redakcijā:**

„(1) Ar elektroenerģijas tirdzniecību var nodarboties:

1)elektroenerģijas ražotājs, kurš šajā likumā noteiktajā kārtībā ir reģistrēts elektroenerģijas ražotāju reģistrā;

2) sadales sistēmas operators, kura sadales tīkliem pieslēgti mazāk par simt tūkstošiem lietotāju, ja ir ievērotas šā likuma 19.panta prasības;

3)elektroenerģijas tirgotājs, kas šajā likumā noteiktajā kārtībā ir reģistrēts elektroenerģijas tirgotāju reģistrā.”

**25.Izslēgt 32.panta otro daļu.**

**26.Papildināt likumu ar 32.1 pantu šādā redakcijā:**

**„32.1 pants. Elektroenerģijas tirgotāju reģistrēšana**

(1) Elektroenerģijas tirgotājam ir tiesības uzsākt elektroenerģijas tirdzniecības pakalpojuma sniegšanu, ja tas ir nosūtījis reģistrācijas paziņojumu regulatoram.

(2) Regulators nosaka elektroenerģijas tirdzniecības vispārējās atļaujas noteikumus, kas ir saistoši visiem elektroenerģijas tirgotājiem.

(3) Regulators nosaka kārtību, kādā elektroenerģijas tirgotājs nosūta paziņojumu par reģistrāciju vai darbības izbeigšanu, kā arī kārtību, kādā pārtrauc elektroenerģijas tirdzniecības pakalpojuma sniegšanu vispārējās atļaujas noteikumu pārkāpumu gadījumā.

(4) Ja vispārējās atļaujas noteikumi tiek pārkāpti atkārtoti, regulators var uz laiku līdz pieciem gadiem pārtraukt elektroenerģijas tirgotāja darbību elektroenerģijas tirdzniecības pakalpojuma sniegšanā, izslēdzot šo elektroenerģijas tirgotāju no elektroenerģijas tirgotāju reģistra. Pēc tam, kad ir beidzies regulatora noteiktais termiņš, attiecīgajam elektroenerģijas tirgotājam ir tiesības atsākt elektroenerģijas tirdzniecības pakalpojuma sniegšanu, ja tas ir nosūtījis regulatoram jaunu reģistrācijas paziņojumu normatīvajos aktos noteiktajā kārtībā.

(5) Regulators veido elektroenerģijas tirgotāju reģistru un nodrošina tā publisku pieejamību.”

**27. Izteikt 33.panta trešo daļu šādā redakcijā:**

„(3) Tarifus saistītajiem lietotājiem nosaka regulators vai — ja saņemta regulatora atļauja — publiskais tirgotājs vai šā likuma 32.panta trešajā daļā minētais sadales sistēmas operators saskaņā ar regulatora noteikto tarifu aprēķināšanas metodiku. Šie tarifi pirms to stāšanās spēkā ir publicējami regulatora noteiktajā kārtībā.”

28. Papildināt 34.panta otrās daļas otrajā teikumā aiz vārda „tirgotājs” ar vārdiem „vai šā likuma 32.panta trešajā daļā minētais sadales sistēmas operators”.

29. Papildināt 34.panta trešajā daļa aiz vārdiem „Publiskais tirgotājs” ar vārdiem „vai šā likuma 32.panta trešajā daļā minētajam sadales sistēmas operatoram”.

**30. Izteikt 35.panta pirmās daļas otro teikumu šādā redakcijā:**

„Paziņošanas termiņu nosaka elektroenerģijas tirdzniecības līgumā, lietotājam un tirgotājam savstarpēji vienojoties, bet ne garāku kā 21 diena.”

**31.Izteikt 35.panta otro daļu šādā redakcijā:**

„(2) Ministru kabinets nosaka kārtību, kādā elektroenerģijas galalietotājs, kam ir pieslēgums sadales sistēmai, ir tiesīgs mainīt elektroenerģijas tirgotāju (elektroenerģijas piegādātāju).”

**32.Izteikt 36.pantu šādā redakcijā:**

„(1)Latvijā balansēšanu nodrošina pārvades sistēmas operators. Elektroenerģijas tirgus dalībnieks ir tiesīgs kļūt par balansēšanas pakalpojuma sniedzēju, noslēdzot balansēšanas līgumu ar pārvades sistēmas operatoru.   
(2) Katrs elektroenerģijas tirgus dalībnieks ir atbildīgs par to, lai tā pārdotās elektroenerģijas daudzums katrā tirdzniecības intervālā atbilstu sistēmā nodotajam elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam.

(3) Elektroenerģijas tirgus dalībnieks un elektroenerģijas biržas dalībnieks slēdz līgumu par balansēšanas pakalpojuma saņemšanu ar pārvades sistēmas operatoru vai balansēšanas pakalpojuma sniedzēju.

(4) Elektroenerģijas tirgus dalībnieku, balansēšanas pakalpojumu sniedzēju un pārvades sistēmas operatora tiesības un pienākumus nosaka Tīkla kodeksā.

**33.Izteikt 37.panta pirmo daļu šādā redakcijā:**

„(1) Pārvades sistēmas operators saskaņā ar Tīkla kodeksu veic balansēšanas aprēķinus atklāti un nediskriminējoši attiecībā uz visiem balansēšanas pakalpojuma saņēmējiem. Balansēšanas pakalpojuma saņēmējiem ir pienākums apmaksāt balansēšanas pakalpojumu, kura apjoms tiek noteikts, balstoties uz pārvades un sadales sistēmu operatoru datiem”

**32. Izteikt 37.panta ceturto daļu šādā redakcijā:**

„(4) Pārvades sistēmas operators var pieprasīt garantijas no balansēšanas pakalpojumu saņēmējiem, lai nodrošinātu maksājumus par balansēšanas pakalpojumu, saskaņā ar pārvades sistēmas operatora izstrādātiem un regulatora apstiprinātiem kritērijiem un kārtību.”

**34. Papildināt likumu ar jaunu nodaļu šādā redakcijā:**

**„VIII1 nodaļa. Tirgus operators**

**371.pants Elektroenerģijas tirgus operators**

(1) Elektroenerģijas tirgus operators ir elektroenerģijas birža, kas uz līguma pamata ar pārvades sistēmas operatoru, noteiktā laika intervālā organizē elektroenerģijas tirdzniecības vietu un vidi, kurā biržas dalībnieki pērk un pārdod elektroenerģiju vai pārvades sistēmas operators, kas organizē tiešās izsoles vai elektroenerģijas palīgpakalpojumu sniegšanu.

(2) Ne vēlāk kā divus mēnešus pirms elektroenerģijas biržas darbības uzsākšanas, elektroenerģijas birža savā interneta vietnē publicē elektroenerģijas biržas reglamentu.

(3)Elektroenerģijas birža reģistrē elektroenerģijas biržas dalībniekus un, parakstot vienošanos ar elektroenerģijas biržas dalībnieku, dod atļauju elektroenerģijas biržas dalībniekam tirgoties elektroenerģijas biržā. Biržas reglamenta noteikumos noteiktajos gadījumos elektroenerģijas birža var izslēgt biržas dalībniekus no reģistrēto biržas dalībnieku saraksta.

**37.2. pants Darījumi elektroenerģijas biržā**

Elektroenerģijas tirgus dalībnieku darījumus, kas pārsniedz tirdzniecības apgabala ietvarus un ietver fizisku elektroenerģijas pārvadīšanu, veic tikai elektroenerģijas biržā. Viena tirdzniecības apgabala ietvertos darījumus, kas ietver fizisku elektroenerģijas pārvadīšanu, elektroenerģijas tirgus dalībnieki var veikt gan biržā, gan savstarpēji vienojoties.

**37.3 pants Tiešo un netiešo izsoļu rīkošana elektroenerģijas pārvades sastrēgumu vadības un pārslodzes novēršanai.**

(1)Pārvades sistēmas operatoram, veicot pārvades sistēmas sastrēgumu vadību un pārslodzes novēršanu, ir tiesības rīkot tiešās izsoles vai uz savstarpēja līguma pamata nodot šo sastrēgumu pārvaldību elektroenerģijas biržai organizētai un publiskai elektroenerģijas tirdzniecības rīkošanai.

(2)Veicot pārvades sistēmas sastrēgumu vadību un pārslodzes novēršanu attiecībā uz Eiropas Ekonomikas zonā neietilpstošām valstīm, pārvades sistēmas operators var rīkot tiešās vai netiešās izsoles.

**37.4 pants Elektroenerģijas biržas izvēle**

Elektroenerģijas biržu pārvades sistēmas operators izvēlas saskaņā ar Regulas par nosacījumiem attiecībā uz piekļuvi tīklam elektroenerģijas pārrobežu tirdzniecībā noteiktajiem kritērijiem ar mērķi nodrošināt elektroenerģijas tirdzniecību efektīvā, atklātā un nediskriminējošā veidā.

**37.5 pants Elektroenerģijas biržas darbības pamatprincipi**

(1)Elektroenerģijas birža veic elektroenerģijas tirdzniecību, ievērojot pārvades sistēmas operatora iesniegtās tīkla caurlaides spējas, un veic elektroenerģijas tirgus uzraudzību, kā arī informē regulatoru un pārvades sistēmas operatoru par gadījumiem, kas varētu būt pretrunā godīgai praksei tirdzniecībā. tirdzniecības darījumiem biržā

(2) Elektroenerģijas birža apstiprina biržas reglamentu, kurš ir saistošs visiem elektroenerģijas biržas dalībniekiem, kuri veic darījumus elektroenerģijas biržā. Biržas reglamentā nosaka elektroenerģijas cenas noteikšanas principus un kārtību

(3) Citus noteikumus elektroenerģijas tirdzniecībai biržā nosaka Tīkla kodekss.”

**35. Svītrot 38.panta pirmajā daļā vārdu „licencēto”.**

**36. Papildināt likuma Pārejas noteikumus ar 18., 19., 20 un 21.punktu šādā redakcijā:**

„18. Pārvades un sadales sistēmas aktīvu un saistību ieguldīšana elektroenerģijas sistēmu īpašnieka kā iegūstošās sabiedrības pamatkapitālā ir uzskatāma par saimnieciskās darbības veida nodošanu likuma „Par uzņēmuma ienākuma nodokli” 1.panta četrpadsmitās daļas izpratnē, un tai piemērojami likuma „Par uzņēmumu ienākumu nodokli” 6.2 panta noteikumi ar nosacījumu, ka elektroenerģijas sistēmu īpašnieks divpadsmit mēnešu laikā pārņem no vienas vai vairākām AS Latvenergo koncerna meitas sabiedrībām ar pārvades un sadales sistēmas darbību saistītās saistības.

19. Par īpašuma tiesību uz tiem elektroenerģijas sistēmas aktīviem, kas ir nekustamais īpašums, nostiprināšanu Zemesgrāmatā uz elektroenerģijas sistēmas īpašnieka vārda nav maksājama valsts nodeva.”

20. Šā likuma 29., 29.1 pantussvītro līdz ar Atjaunojamo energoresursu likuma spēkā stāšanos.

21. Šā likuma 31.pants stājas spēkā līdz ar Atjaunojamo energoresursu likuma spēkā stāšanos.

**37. Papildināt likumu ar** **informatīvās atsauci šādā redakcijā:**

„5) Eiropas Parlamenta un Padomes 2009.gada 13.jūlija direktīvas 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu.

6) Eiropas Parlamenta un Padomes 2009.gada 23.aprīļa direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ direktīvas 2001/77/EK un 2003/30/EK.”

Ministru prezidents V. Dombrovskis

Ekonomikas ministra vietā –

Finanšu ministrs A.Vilks

Iesniedzējs: Ekonomikas ministra vietā –

Finanšu ministrs A. Vilks

Vīza: Valsts sekretāra vietā –

Valsts sekretāra vietniece Z.Liepiņa

10.02.2011. 12:55

3161

J.Bunkovskis

67013170, [janis.bunkovskis@em.gov.lv](mailto:janis.bunkovskis@em.gov.lv)